कालेज की दीवार से सटा जिला अस्पताल था, जहां मरीजों की भीड़ लगी रहती। एक बार मैंने देखा वहां बुरका पहने एक औरत बेंच पर बैठी हुई थी। उसके पास उसका परेशानहाल शौहर खड़ा था। औरत के गाल पर चाकू चलने का घाव था और एक कम्पाउंडर, उसका गाल बिना सुन्न किये, टांके लगा रहा था। दीदी ने कहा, ''हाय इस मरी को तकलीफ नहीं होती। कैसे सिलवा रही है जैसे गाल नहीं रुमाल हो।'' मैंने कहा, ''जब इसे चाकू मारा गया तब कितनी तकलीफ हुई होगी।''